*Projekts*

LATVIJAS REPUBLIKAS MINISTRU KABINETS

2021.gada Noteikumi Nr.

Rīga (Prot. Nr. §)

**Specifiskās kategorijas bezpilota gaisa kuģa sistēmas ekspluatantu sertifikācijas un uzraudzības kārtība**

Izdoti saskaņā ar likuma “[Par aviāciju](https://likumi.lv/ta/id/57659-par-aviaciju)”

[117.3 panta](https://likumi.lv/ta/id/57659-par-aviaciju#p47) trešo daļu un

117.7 panta 1.punktu

**I. Vispārīgie jautājumi**

1. Noteikumi nosaka kārtību, kādā valsts aģentūra “Civilās aviācijas aģentūra” (turpmāk – Civilās aviācijas aģentūra):

1.1. izsniedz, groza, ierobežo, atsauc vai aptur specifiskās kategorijas bezpilota gaisa kuģa sistēmas ekspluatācijas atļaujas un vieglo bezpilota gaisa kuģa sistēmas ekspluatanta sertifikātus (LUC);

1.2. veic deklarāciju atbilstības pārbaudi bezpilota gaisa kuģa sistēmas ekspluatācijai specifiskajā kategorijā;

1.3. veic specifiskās kategorijas bezpilota gaisa kuģa sistēmas ekspluatantu uzraudzību.

2. Civilās aviācijas aģentūras lēmumus, kas pieņemti saskaņā ar šiem noteikumiem, var pārsūdzēt Administratīvā procesa likumā noteiktajā kārtībā.

3. Komisijas 2019.gada 24.maija Īstenošanas regulas (ES) 2019/947 par bezpilota gaisa kuģu ekspluatācijas noteikumiem un procedūrām (turpmāk - regula Nr. 2019/947) prasību ievērošanai tiek piemēroti Eiropas aviācijas drošības aģentūras izstrādātie dokumenti “Attiecīgie regulas Nr.2019/947 līdzekļi atbilstības panākšanai un vadlīnijas” (turpmāk – AMC), kas tulkoti latviešu valodā un publicēti Civilās aviācijas aģentūras tīmekļvietnē.

4. Specifiskās kategorijas bezpilota gaisa kuģa sistēmas ekspluatācijas atļaujas, vieglo bezpilota gaisa kuģa sistēmas ekspluatanta sertifikāta (LUC), deklarācijas bezpilota gaisa kuģa sistēmas ekspluatācijai specifiskajā kategorijā atbilstības apstiprinājuma iegūšana un specifiskās kategorijas bezpilota gaisa kuģa sistēmas ekspluatanta atļaujas un deklarācijas bezpilota gaisa kuģa sistēmas ekspluatācijai specifiskajā kategorijā uzturēšana, vieglo bezpilota gaisa kuģa sistēmas ekspluatanta sertifikāta (LUC) turētāja novērtēšana atbilstoši uzraudzības ciklam ir maksas pakalpojums saskaņā ar normatīvo aktu par Civilās aviācijas aģentūras publisko maksas pakalpojumu cenrādi.

5. AMC pielikuma B daļas AMC1UAS.SPEC.030(2). un GM1UAS.SPEC.030(2). punktos minētās iesnieguma veidlapas specifiskās kategorijas bezpilota gaisa kuģa sistēmas ekspluatācijas atļaujas un iesnieguma veidlapa, kas satur AMC pielikuma C daļas AMC1UAS.LUC.010(2). punktā minēto informāciju vieglo bezpilota gaisa kuģa sistēmas ekspluatanta sertifikāta (LUC) saņemšanai ir publicētas Civilās aviācijas aģentūras tīmekļvietnē.

**II. Specifiskās kategorijas bezpilota gaisa kuģa sistēmas ekspluatācijas atļauju un vieglo bezpilota gaisa kuģa sistēmas ekspluatanta sertifikātu (LUC) izsniegšanas kārtība**

6. Pretendents, kas vēlas saņemt:

6.1. specifiskās kategorijas bezpilota gaisa kuģa sistēmas ekspluatācijas atļauju, iesniedz Civilās aviācijas aģentūrā šo noteikumu 5.punktā minēto iesniegumu un regulas Nr. 2019/947 pielikuma B daļas UAS.SPEC.030. punkta 3.apakšpunktā minētos dokumentus un informāciju;

6.2. vieglo bezpilota gaisa kuģa sistēmas ekspluatanta sertifikātu (LUC), iesniedz Civilās aviācijas aģentūrā šo noteikumu 5.punktā minēto iesniegumu, un regulas Nr.2019/947 pielikuma C daļas UAS.LUC.010. un AMC C daļas AMC1UAS.LUC.010(2). punktā minētos dokumentus un informāciju.

7. Ja pretendents nav iesniedzis visus atbilstoši plānotajai darbības jomai šajos noteikumos 6.punktā minētos dokumentus un informāciju vai iesniegtie dokumenti un informācija nav pietiekami, lai izvērtētu pretendenta atbilstību regulas Nr. 2019/947 un AMC prasībām, Civilās aviācijas aģentūra pieprasa pretendentam piecu darba dienu laikā no pieprasījuma saņemšanas dienas rakstiski iesniegt trūkstošo informāciju.

8. Civilās aviācijas aģentūra pieņem lēmumu izsniegt:

8.1. specifiskās kategorijas bezpilota gaisa kuģa sistēmas ekspluatācijas atļauju, ja pretendents:

8.1.1.  iesniedzis visus šo noteikumu 6.1.apakšpunktā minētos dokumentus;

8.1.2. atbilst šo noteikumu, regulas Nr. 2019/947 pielikuma B daļas un AMC pielikuma B daļas noteiktajām prasībām;

8.2. vieglo bezpilota gaisa kuģa sistēmas ekspluatanta sertifikātu (LUC), ja pretendents:

8.2.1.  iesniedzis visus šo noteikumu 6.2.apakšpunktā minētos dokumentus;

8.2.2. atbilst šo noteikumu, regulas Nr. 2019/947 pielikuma C daļas un AMC pielikuma C daļas noteiktajām prasībām.

9. Civilās aviācijas aģentūra pieņem lēmumu par atteikumu izsniegt:

9.1. specifiskās kategorijas bezpilota gaisa kuģa sistēmas ekspluatācijas atļauju, ja pretendents:

9.1.1. nav iesniedzis visus šo noteikumu 6.1.apakšpunktā minētos dokumentus;

9.1.2. neatbilst šo noteikumu, regulas Nr. 2019/947 pielikuma B daļas un AMC pielikuma B daļas noteiktajām prasībām.

9.2. vieglo bezpilota gaisa kuģa sistēmas ekspluatanta sertifikātu (LUC), ja pretendents:

9.2.1. nav iesniedzis visus šo noteikumu 6.2.apakšpunktā minētos dokumentus;

9.2.2. neatbilst šo noteikumu, regulas Nr. 2019/947 pielikuma C daļas un AMC pielikuma C daļas noteiktajām prasībām.

 10. Specifiskās kategorijas bezpilota gaisa kuģa sistēmas ekspluatants Civilās aviācijas aģentūrai iesniedz iesniegumu par nepieciešamajām izmaiņām specifiskās kategorijas bezpilota gaisa kuģa sistēmas ekspluatācijas atļaujā regulas Nr. 2019/947 pielikuma B daļas UAS.SPEC.030. punkta 2. apakšpunktā un AMC pielikuma B daļas AMC2UAS.SPEC.030(2). punktā vai vieglo bezpilota gaisa kuģa sistēmas ekspluatanta sertifikātā (LUC) regulas Nr. 2019/947 pielikuma C daļas UAS.LUC.070. punktā minētajos gadījumos.

 11. Civilās aviācijas aģentūra viena mēneša laikā pēc specifiskās kategorijas bezpilota gaisa kuģa sistēmas ekspluatanta iesnieguma saņemšanas, ar kuru specifiskās kategorijas bezpilota gaisa kuģa sistēmas ekspluatants paziņojis par izmaiņām, izskata attiecīgo iesniegumu un pieņem vienu no šādiem lēmumiem:

11.1. apstiprina iesniegtās izmaiņas, ja specifiskās kategorijas bezpilota gaisa kuģa sistēmas ekspluatants atbilstoši šo noteikumu 10. punktā noteiktajam ir iesniedzis šo noteikumu 6. punktā minētos dokumentus un informāciju, un atbilst šo noteikumu II nodaļā noteiktajām prasībām;

11.2. atsaka apstiprināt iesniegtās izmaiņas, ja specifiskās kategorijas bezpilota gaisa kuģa sistēmas ekspluatants atbilstoši šo noteikumu 10.punktā noteiktajam nav iesniedzis šo noteikumu 6. punktā minētos dokumentus un informāciju, un neatbilst šo noteikumu II nodaļā noteiktajām prasībām.

 12. Specifiskās kategorijas bezpilota gaisa kuģa sistēmas ekspluatants iesniegtās izmaiņas var ieviest tikai pēc tam, kad tās ir apstiprinātas Civilās aviācijas aģentūrā.

**III. Kārtība, kādā specifiskās kategorijas bezpilota gaisa kuģa sistēmas ekspluatants iesniedz Civilās aviācijas aģentūrā ekspluatācijas deklarāciju par atbilstību regulā Nr. 2019/947 minētajiem standarta scenārijiem un kārtība, kādā Civilās aviācijas aģentūra to apstiprina**

13. Pretendents, kas vēlas veikt specifiskās kategorijas bezpilota gaisa kuģa sistēmas lidojumus atbilstoši regulas Nr. 2019/947 pielikuma 1. papildinājumā noteiktajiem standarta scenārijiem saskaņā ar regulas Nr. 2019/947 pielikuma B daļas UAS.SPEC.020. punkta 1. un 2. apakšpunktu un atbilstoši regulas Nr. 2019/947 pielikuma 2. papildinājumam izmantojot Civilās aviācijas aģentūras pakalpojumu portālu (turpmāk - portāls) iesniedz ekspluatācijas deklarāciju.

14. Civilās aviācijas aģentūra pēc ekspluatācijas deklarācijas saņemšanas nekavējoties, bet ne vēlāk kā divu darba dienu laikā, to pārbauda atbilstoši regulas Nr. 2019/947 pielikuma B daļas UAS.SPEC.020. punkta 3. apakšpunktam.

15. Pretendents var uzsākt specifiskās kategorijas bezpilota gaisa kuģa sistēmas lidojumus atbilstoši regulas Nr. 2019/947 pielikuma 1. papildinājumā noteiktajiem standarta scenārijiem saskaņā ar regulas Nr. 2019/947 pielikuma B daļas UAS.SPEC.020. punkta 1. apakšpunkta a) un b) apakšpunktā noteikto tad, kad caur portālu ir saņēmis Civilās aviācijas aģentūras iesniegtās ekspluatācijas deklarācijas pozitīvu apstiprinājumu par tās saņemšanu un pilnīgumu.

**IV. Specifiskās kategorijas bezpilota gaisa kuģa sistēmas ekspluatantu, kas ieguvuši** **specifiskās kategorijas bezpilota gaisa kuģa sistēmas ekspluatācijas atļauju, vieglo bezpilota gaisa kuģa sistēmas ekspluatanta sertifikātu (LUC) vai iesnieguši Civilās aviācijas aģentūrā deklarāciju par atbilstību regulā Nr. 2019/947 minētajiem standarta scenārijiem uzraudzības kārtība**

 16. Civilās aviācijas aģentūra veic specifiskās kategorijas bezpilota gaisa kuģa sistēmas ekspluatantu uzraudzību saskaņā ar regulas Nr. 2019/947 18. panta i) punktā noteikto atbilstības uzraudzības programmu.

17. Atbilstības uzraudzības programmas gaitā Civilās aviācijas aģentūra:

17.1. izvērtē specifiskās kategorijas bezpilota gaisa kuģa sistēmas ekspluatantu atbilstību specifiskās kategorijas bezpilota gaisa kuģa sistēmas ekspluatācijas atļaujas, sertifikāta un iesniegto deklarāciju nosacījumiem, specifiskās kategorijas bezpilota gaisa kuģu sistēmas ekspluatanta rokasgrāmatām un procedūrām, Eiropas Parlamenta un Padomes 2018.gada 4.jūlija Regulas (ES) 2018/1139 par kopīgiem noteikumiem civilās aviācijas jomā un ar ko izveido Eiropas Savienības Aviācijas drošības aģentūru, un ar ko groza Eiropas Parlamenta un Padomes Regulas (EK) Nr.2111/2005, (EK) Nr.1008/2008, (ES) Nr.996/2010, (ES) Nr.376/2014 un Direktīvas 2014/30/ES un 2014/53/ES un atceļ Eiropas Parlamenta un Padomes Regulas (EK) Nr.552/2004 un (EK) Nr.216/2008 un Padomes Regulu (EEK) Nr.3922/91 (turpmāk - Regula Nr.2018/1139), regulas Nr. 2019/947, AMC un šo noteikumu prasībām;

17.2. veic plānotus un pēc nepieciešamības neplānotus specifiskās kategorijas bezpilota gaisa kuģa sistēmas ekspluatantu auditus un inspekcijas. To nepieciešamību un biežumu Civilās aviācijas aģentūra nosaka, pamatojoties uz Civilās aviācijas aģentūras veiktu specifiskās kategorijas bezpilota gaisa kuģa sistēmas ekspluatanta drošuma riska novērtējumu. Specifiskās kategorijas bezpilota gaisa kuģa sistēmas ekspluatantam par plānotā audita vai inspekcijas uzsākšanu paziņo ne vēlāk kā desmit darba dienas pirms audita vai inspekcijas sākuma;

17.3. sagatavo 2.līmeņa neatbilstības ziņojumu, ja konstatē, ka specifiskās kategorijas bezpilota gaisa kuģa sistēmas ekspluatants neatbilst specifiskās kategorijas bezpilota gaisa kuģa sistēmas ekspluatācijas atļaujas, sertifikāta vai iesniegto deklarāciju nosacījumiem, specifiskās kategorijas bezpilota gaisa kuģa sistēmas ekspluatanta rokasgrāmatām un procedūrām, regulas Nr. 2018/1139, regulas Nr. 2019/947, AMC un šo noteikumu prasībām un tas varētu pazemināt lidojumu drošuma līmeni vai apdraudēt lidojumu drošumu;

17.4. sagatavo 1.līmeņa neatbilstības ziņojumu, ja konstatē, ka specifiskās kategorijas bezpilota gaisa kuģa sistēmas ekspluatants neatbilst specifiskās kategorijas bezpilota gaisa kuģa sistēmas ekspluatācijas atļaujas, sertifikāta vai iesniegtās deklarācijas nosacījumiem, specifiskās kategorijas bezpilota gaisa kuģa sistēmas ekspluatanta rokasgrāmatām un procedūrām, regulas Nr. 2019/1139, regulas Nr. 2019/947, AMC un šo noteikumu prasībām un tas būtiski pazemina lidojumu drošuma līmeni vai ievērojami apdraud lidojumu drošumu.

18. Civilās aviācijas aģentūra sagatavo 1.līmeņa neatbilstības ziņojumu, ja:

 18.1. specifiskās kategorijas bezpilota gaisa kuģa sistēmas ekspluatanta darba laikā un pēc diviem rakstveida pieprasījumiem Civilās aviācijas aģentūras inspektoriem netiek nodrošināta piekļuve specifiskās kategorijas bezpilota gaisa kuģa sistēmas ekspluatanta telpām vai dokumentiem;

18.2. specifiskās kategorijas bezpilota gaisa kuģa sistēmas ekspluatanta iesniegumā vai deklarācijā un tam pievienotajos dokumentos ir sniegta apzināti nepatiesa informācija;

18.3. Civilās aviācijas aģentūrai ir pierādījumi par specifiskās kategorijas bezpilota gaisa kuģa sistēmas ekspluatācijas atļaujas, sertifikāta vai deklarācijas prettiesisku izmantošanu;

18.4. specifiskās kategorijas bezpilota gaisa kuģa sistēmas ekspluatantam nav atbildīgā vadītāja vai atbildīgā pārvaldnieka.

 19. Civilās aviācijas aģentūra sagatavo 2.līmeņa neatbilstības ziņojumu, ja neatbilstība pēc atklāšanas uzreiz nav klasificējama kā 1.līmeņa neatbilstība.

 20. Civilās aviācijas aģentūra katru gadu līdz 15.janvārim informē specifiskās kategorijas bezpilota gaisa kuģa sistēmas ekspluatantu par šo noteikumu 17.punktā minētajā atbilstības uzraudzības programmā plānotajiem auditiem un inspekcijām, norādot to veikšanas datumus.

 21. Specifiskās kategorijas bezpilota gaisa kuģa sistēmas ekspluatants desmit darba dienu laikā pēc šo noteikumu 20.punktā minētās informācijas saņemšanas var rakstiski informēt Civilās aviācijas aģentūru par nepieciešamību noteikt citus plānoto auditu un inspekciju veikšanas datumus, to pamatojot.

22. Ja Civilās aviācijas aģentūra ir noformējusi:

22.1. 2.līmeņa neatbilstību, – specifiskās kategorijas bezpilota gaisa kuģa sistēmas ekspluatants no audita vai inspekcijas noslēguma dienas, Civilās aviācijas aģentūras noteiktajā termiņā, kas nav ilgāks par 15 dienām, iesniedz Civilās aviācijas aģentūrai izvērtēšanai konstatētās neatbilstības cēloņu analīzi un neatbilstības novēršanas plānu un ne vēlāk kā triju mēnešu laikā pēc neatbilstības ziņojuma saņemšanas novērš konstatēto neatbilstību. Šā laika perioda beigās un atbilstoši neatbilstības būtībai Civilās aviācijas aģentūrai pēc specifiskās kategorijas bezpilota gaisa kuģa sistēmas ekspluatanta atkārtoti iesniegta neatbilstību novēršanas plāna izvērtēšanas ir tiesību pagarināt konstatētās neatbilstības novēršanas termiņu uz laiku līdz trīs mēnešiem. Ja specifiskās kategorijas bezpilota gaisa kuģa sistēmas ekspluatants minētajā termiņā nav veicis konstatētās neatbilstības cēloņu analīzi, nav izstrādājis neatbilstības novēršanas plānu vai novērsis konstatēto neatbilstību, Civilās aviācijas aģentūra to klasificē kā 1. līmeņa neatbilstību;

22.2. 1.līmeņa neatbilstību, – Civilās aviācijas aģentūra atbilstīgi lidojumu drošuma apdraudējumam uz laiku līdz sešiem mēnešiem ierobežo vai aptur specifiskās kategorijas bezpilota gaisa kuģa sistēmas ekspluatācijas atļauju, sertifikātu vai deklarāciju un norāda, kādas konstatētās neatbilstības specifiskās kategorijas bezpilota gaisa kuģa sistēmas ekspluatantam ir jānovērš. Specifiskās kategorijas bezpilota gaisa kuģa sistēmas ekspluatants no audita vai inspekcijas noslēguma dienas, Civilās aviācijas aģentūras noteiktajā termiņā, kas nav ilgāks par 15 dienām, iesniedz Civilās aviācijas aģentūrā konstatētās neatbilstības cēloņu analīzi un neatbilstības novēršanas plānu.

23. Civilās aviācijas aģentūra atsauc specifiskās kategorijas bezpilota gaisa kuģa sistēmas ekspluatācijas atļauju, sertifikātu vai deklarāciju, ja bezpilota gaisa kuģa ekspluatants sešu mēnešu laikā pēc specifiskās kategorijas bezpilota gaisa kuģa sistēmas ekspluatācijas atļaujas, sertifikāta vai deklarācijas ierobežošanas vai apturēšanas nav novērsis Civilās aviācijas aģentūras konstatētās neatbilstības.

 24. Civilās aviācijas aģentūra audita vai inspekcijas noslēguma ziņojumu sagatavo ne vēlāk kā desmit darba dienu laikā pēc audita noslēguma.

**V. Noslēguma jautājums**

25. Noteikumi stājas spēkā 2021.gada 1.jūlijā.

26. Paaugstināta riska bezpilota gaisa kuģa lidojuma atļaujas ar tajās norādīto derīguma termiņu līdz 2021.gada 1.jūlijam, kas izsniegtas saskaņā ar Ministru kabineta 2019.gada 13.augusta noteikumiem Nr.368 “Kārtība, kādā veicami bezpilota gaisa kuģu un cita veida lidaparātu lidojumi”, ir spēkā līdz 2021.gada 31.decembrim.

Ministru prezidents A. K. Kariņš

Satiksmes ministrs T. Linkaits

Iesniedzējs: satiksmes ministrs T. Linkaits

Vīza: valsts sekretāre I. Stepanova